钦定古今图书集成/历象汇编/庶征典/第043卷 > 隋
## 钦定古今图书集成/历象汇编/庶征典/第043卷 > 隋

### 文帝开皇元年三月太白昼见四月太白岁星昼见十一月有流星声如𬯎墙光烛于地

按《隋书文帝本纪》云云。　按《天文志》：开皇元年三月
甲申，太白昼见。占曰：“太白经天昼见，为臣强，为革政。”
四月壬午，岁星昼见。占曰：“大臣强，有逆谋，王者不安。”
其后刘昉等谋反伏诛。十一月己巳，有流星声如𬯎
墙，光烛地。占曰：“流星有光有声，名曰天保，所坠国安
有喜。”其九年平陈，天下一统。

开皇四年九月癸未，太白昼见。

按：《隋书文帝本纪》云云。

开皇五年八月，流星数百，四散而下。

按《隋书文帝本纪》云云。　按《天文志》。八月戊申。有流
星数百，四散而下。占曰：“小星四面流行者。庶人流移
之象也。”其九年平陈，江南士人悉播迁入京师。
开皇八年二月，填星入井。十月，太白出西方。星孛于
牵牛。

按《隋书文帝本纪》云云。　按《天文志》：二月庚子，填星
入东井。占曰：“填星所居有德，利以称兵。其年大举伐
陈，克之。”十月甲子，有星孛于牵牛。占曰：“臣杀君，天下
合谋。”又曰：“内不有大乱，则外有大兵。”牛，吴越之星，陈
之分野，后年陈氏灭。

开皇十四年十一月癸未，有星孛于角、亢。

按《隋书文帝本纪》云云。　按《天文志》。“十一月癸未。有
彗星孛于虚危及奎娄。齐鲁之分野。其后鲁公虞庆
则伏法。齐公高颎除名。”〈按纪作角亢志作虚危奎娄互异〉
开皇十九年十二月丁丑，星陨于渤海。

按《隋书文帝本纪》云云。　按《天文志》。十二月乙未。星
陨于渤海。占曰：“阳失其位。灾害之萌也。”又曰：“大人忧。”
开皇二十年秋八月。老人星见。十月己未。太白昼见。
按《隋书文帝本纪》云云。　按《天文志》。十月太白昼见。
占曰：“大臣强为革政。为易王。”右仆射杨素荧惑。高祖
及献后劝废嫡立庶。其月乙丑。废皇太子勇为庶人。
明年改元，皆阳失位及“革政易王”之验也。

### 仁寿四年六月庚午有星入月中数日而退

按《隋书文帝本纪》云云。　按《天文志》：“六月庚午，有星入于月中。占曰：‘有大丧，有大兵，有亡国，有破军杀将’。”
七月甲辰，上疾甚，丁未，宫车晏驾。汉王谅反，杨素讨
平之。皆兵丧亡国死王之应。

### 炀帝大业元年夏六月甲子荧惑入太微

按《隋书炀帝本纪》云云。　按《天文志》。六月甲子。荧惑
入太微。占曰：“荧惑为贼。为乱入宫。宫中不安。”

大业三年三月，长星见西方，竟天。五月，星孛于文昌
上将。九月，长星又见南方，竟天。

按《隋书炀帝本纪》，“三年正月丙子，长星竟天，出于东
壁，二旬而止。二月己丑，彗星见于奎，埽文昌，历大陵、
五车、北河，入太微，埽帝座，前后百馀日而止。五月癸
酉，有星孛于文昌上将，星皆动摇。”　按《天文志》：“三月
辛亥，长星见西方，竟天千历奎、娄角、亢而没。至九月
辛未，转见南方，亦竟天。”又干角、亢频埽太微帝座，干
犯列宿，唯不及参、井，经岁乃灭。占曰：“去秽布新，天所
以去无道，建有德。见久者灾深；星大者事大，行迟者
期远，兵大起，国大乱而亡，馀殃为水旱饥馑，土功疾
疫。”其后筑长城，讨吐谷浑及高丽，兵戎岁驾，略无宁
息。水旱、饥馑、疾疫上功相仍，而有群盗并起，邑落空
虚。九年五月，礼部尚书杨元感于黎阳举兵反。
大业四年，彗见五车。

按：《隋书炀帝本纪》：“四年九月戊寅，彗星出于五车，埽
文昌，至房而灭。”

《大业》九年五月，荧惑入南斗。

按《隋书炀帝本纪》云云。　按《天文志》：五月丁未，荧惑
逆行入南斗，色赤如血，如三斗器，光芒震耀，长七八
尺，于斗中句己而行。占曰：“有反臣，道路不通，国大乱，
兵大起。”斗，吴越分野。元感父封于越，后徙封楚地又
次之。天意若曰。使荧惑句己之除其分野。至七月宇
文述讨平之，其兄弟悉枭首车裂，斩其党与数万人。
其年，朱燮、管崇亦于吴郡拥众反，此后群盗屯聚，剽
略郡县，尸横草野，道路不通。赍诏敕使人皆步涉夜
行，不敢遵路。　按《庾质传》，质为太史令，九年，征高丽，
质曰：“‘陛下若亲动万乘，糜费实多’。帝怒曰：‘我自行尚
不能克，直遣人去，岂有成功也’！”帝遂行。既而礼部尚
书杨元感据黎阳反，兵部侍郎斛斯政奔高丽，帝大
惧，遽而西还，谓质曰：“卿前不许我行，当为此耳。今者
元感其成事乎？”质曰：“元感地势虽隆，德望非素，因百
姓之劳苦，冀侥幸而成功。今天下一家，未易可动。”帝
曰：“荧惑入斗。”对曰：“斗，楚之分，元感之所封也。今火色
衰谢，终必无成。”

大业十一年夏六月，有星孛于文昌。七月，荧惑守羽
林。十二月，大流星坠。

按《隋书炀帝本纪》，十一年十二月戊寅，有大流星如
斛，坠明月营，破其冲车。　按《天文志》：六月，有星孛于
文昌东南，长五六寸，色黑而锐，夜动摇西北行，数日
至文昌，去宫四五寸不入，却行而灭。占曰：“为急兵。”其
八月，突厥围帝于雁门，从兵悉冯城御寇，矢及帝前。
七月，荧惑守羽林。占曰：“卫兵反。”十二月戊寅，大流星
如斛，坠贼卢明月营，破其冲輣，压杀十馀人。占曰：“奔
星所坠，破军杀将。”其年王充击卢明月城，破之。
大业十二年五月，大流星陨。七月，荧惑守羽林。八月，
大流星出王良阁道及羽林。九月枉矢二出北斗。
按《隋书炀帝本纪》，“十二年五月癸巳，大流星陨于吴
郡，为石。”七月己巳，荧惑守羽林。月馀乃退。八月壬子，
有大流星如斗，出王良阁道，声如𬯎墙。癸丑，大流星
如瓮，出羽林。九月戊午，有二枉矢出北斗魁，委曲蛇
行，注于南斗。　按《天文志》，“五月癸巳，大流星陨于吴
郡，为石。”占曰：“有亡国，有死王，有大战，破军杀将。”其后
大军破逆贼刘元进于吴郡，斩之。八月壬子，有大流
星如斗，出王良阁道，声如𬯎墙。癸丑，大流星如瓮，出
羽林。九月戊午，有枉矢二，出北斗魁，委曲蛇形，注于
南斗。《占》曰：“主以兵去，天之所伐。”亦曰：“以乱代乱，执矢
者不正。”后二年，化及弑帝僭号，王充亦于东都弑恭
帝，篡号郑，皆弑逆无道，以乱代乱之应也。

大业十三年夏五月，大流星坠江都。六月，“镇星《嬴而
旅》于参，有星孛于太微帝座。”七月，荧惑守积尸。九月，
彗见营室。十一月，荧惑犯太微。

按《隋书炀帝本纪》，十三年五月辛卯，有流星如瓮。坠
于江都。秋七月壬子，荧惑守积尸。九月，彗星见于营
室。十一月，荧惑犯太微。　按《天文志》：“五月辛亥，大流
星如瓮，坠于江都。”占曰：“其下有大兵战流血破军杀
将。”六月有星孛于太微五帝座，色黄赤，长三四尺所。
数日而灭。占曰：“有亡国，有杀君。”明年三月，宇文化及
等弑帝也。十一月辛酉，荧惑犯太微。占曰：“贼入宫，主
以急兵见伐。”又曰：“臣逆君。”明年三月，化及等杀帝，诸
王及幸臣并被戮。　按《唐书天文志》：大业十三年六
月，镇星嬴而旅于参。参，唐星也。李淳风曰：“镇星主福，
未当居而居所宿，国吉。”

### 恭帝义宁二年三月荧惑入东井

按《隋书恭帝本纪》。不载　按《唐书天文志》。义宁二年三月丙午。荧惑入东井。占曰：“大人忧。